钦定古今图书集成/明伦汇编/官常典/第250卷 > 《授王播中书侍郎平章事兼盐铁使副制》
## 钦定古今图书集成/明伦汇编/官常典/第250卷 > 《授王播中书侍郎平章事兼盐铁使副制》

元稹

门下：昔萧何用新造之汉，而能调发子弟，完补报亡，
使关东粮馈不绝者，以其尽得秦之图籍，而周知其
众寡也。我国家秉十一圣之区㝢，提亿兆人之生齿，
而曰“不能足食足兵”，朕甚懵焉。得非调阴阳抚夷夏
者，不欲侵贷泉之任；而主会计较虚盈者，不得参邦
国之重乎？予今兼之，允在能者。诸道盐铁转运等使
“太中大夫、守刑部尚书、骑都尉、太源县开国男、赐紫
金鱼袋王播”，在德宗时，以封诏入仕，践履台阁，由御
史中丞、京兆尹掌县官盐铁，为春曹尚书，乃长邑髦，
以控蛮蜑，尽称厥职，达于予闻。驲诏征还便殿与语，
得所未得，闻所未闻，昭然发蒙，几至前席。重委操剸，
铓刃益精，国有羡财，而人不加赋，东“师在野，物力萧
然，不有主张，孰能戡济。”是用命尔作相，仍以旧务因
之。尔为西备戎羌，东定燕冀，内实九府，外丰万人，百
度群伦，罔不在尔。於戏！典谟训诰，行之具存；邪正是
非，知之孔易。予唯以不敏不明，故用尔为股肱耳目，
又安能以一二戒诲，垂之空言。尔其自励于尔心，无
令观听者论尔于乡校。可守中书侍郎同中书门下
平章事，依前允诸道盐铁转运等使，散官勋封赐如
故。